[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.9.2005

COM(2005) 449 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Για την μεταπαρακολούθηση των αποφάσεων απαλλαγής για το 2003 (Περίληψη) – Ψηφίσματα του Ευρωπαϊκού Κοινοβουλίου {SEC(2005)1161}

ΠΙΝΑΚΑΣ ΠΕΡΙΕΧΟΜΕΝΩΝ

ΠΡΟΟΙΜΙΟ 3

I – Απαντησεισ της επιτροπησ στις συστασεισ του ευρωπαϊκου κοινοβουλιου που περιειχε το ψηφισμα απαλλαγησ για τον γενικο προϋπολογισμο 4

a) Οριζοντια θεματα 4

b) Τομεακα θεματα: 5

II – ΑΠΑΛΛΑΓΗ ΤΟΥ ΕΚ ΓΙΑ ΤΟ ΕΤΑ 8

III - Απαλλαγή του ΕΚ για τους αποκεντρωμένους Οργανισμούς 9

ΠΡΟΟΙΜΙΟ

Λόγω των παρόντων μεταφραστικών περιορισμών, η έκθεση της Επιτροπής για τη μεταπαρακολούθηση των απαλλαγών που χορήγησε το Ευρωπαϊκό Κοινοβούλιο (EΚ) για το οικονομικό έτος 2003[1] δημοσιεύεται σε όλες τις επίσημες γλώσσες της ΕΕ στην παρούσα συνοπτική μορφή. Οι πλήρεις απαντήσεις της Επιτροπής σε κάθε ιδιαίτερη σύσταση του Κοινοβουλίου διατίθενται επίσης σε έγγραφο εργασίας της Επιτροπής[2], το οποίο δημοσιεύεται στα αγγλικά, γαλλικά και γερμανικά. Οι εν λόγω εκθέσεις μεταπαρακολούθησης αναφέρονται στα ψηφίσματα που ενέκρινε το Ευρωπαϊκό Κοινοβούλιο στις 12 Aπριλίου 2005.

Κάθε κεφάλαιο[3] της παρούσας συνοπτικής έκθεσης περιλαμβάνει αντίστοιχες αναφορές στους οικείους αριθμούς των συστάσεων που αναφέρονται στο παραπάνω πλήρες έγγραφο εργασίας της Επιτροπής. Οι αναφορές αυτές θα βοηθήσουν τους αναγνώστες να αναζητήσουν στο έγγραφο εργασίας όλες τις συστάσεις (και τη δράση που σχεδιάζει ή έχει ήδη αναλάβει η Επιτροπή) που αναφέρονται σε ένα δεδομένο κεφάλαιο ή παρουσιάζουν ιδιαίτερο ενδιαφέρον γι΄αυτούς. Συνεπώς, μολονότι η παρούσα συνοπτική έκθεση περιλαμβάνει κάθε θέμα στο οποίο αναφέρθηκε το ΕΚ στα ψηφίσματα απαλλαγής του 2003, λόγω των περιορισμών έκτασης του κειμένου, συνιστάται η παραπομπή στο πλήρες έγγραφο εργασίας για περισσότερες πληροφορίες ή κάποιο ιδιαίτερο θέμα.

Και οι δύο εκθέσεις εκπονήθηκαν βάσει του άρθρου 276 παράγραφος (3) της συνθήκης ΕΚ και του άρθρου 180β της συνθήκης Euratom, και του άρθρου 119 παράγραφος (5) του χρηματοδοτικού κανονισμού του ΕΤΑ, και παρόμοιες διατάξεις του προηγούμενου ad hoc χρηματοδοτικού κανονισμού του ΕΤΑ, που καθορίζουν ότι “η Επιτροπή καταβάλλει κάθε προσπάθεια ώστε να λαμβάνονται υπόψη οι παρατηρήσεις που συνοδεύουν τις αποφάσεις απαλλαγής και οι άλλες παρατηρήσεις του Ευρωπαϊκού Κοινοβουλίου σχετικά με την εκτέλεση των δαπανών, καθώς και τα σχόλια που συνοδεύουν τις συστάσεις απαλλαγής που διατυπώνει το Συμβούλιο. Μετά από αίτηση του Ευρωπαϊκού Κοινοβουλίου ή του Συμβουλίου, η Επιτροπή υποβάλλει έκθεση για τα μέτρα που έχουν ληφθεί με βάση αυτές τις παρατηρήσεις και σχόλια, και ιδίως σχετικά με τις οδηγίες που έχουν δοθεί στις υπηρεσίες οι οποίες έχουν αναλάβει την εκτέλεση του προϋπολογισμού. Οι εκθέσεις αυτές διαβιβάζονται επίσης στο Ελεγκτικό Συνέδριο"[4].

Στις αποφάσεις απαλλαγής για την εκτέλεση του Γενικού Προϋπολογισμού, για το ΕΤΑ και τους αποκεντρωμένους Οργανισμούς, η Επιτροπή εντόπισε συνολικά 113 συστάσεις του Ευρωπαϊκού Κοινοβουλίου προς την Επιτροπή. Η Επιτροπή θεωρεί ότι για 45 συστάσεις η απαιτούμενη δράση έχει ήδη αναληφθεί. Για άλλες 52 συστάσεις, η Επιτροπή δέχεται να αναλάβει τη δράση που συνιστά το Κοινοβούλιο. Τέλος, η Επιτροπή δεν μπορεί να δεχθεί 16 συστάσεις και συνεπώς δεν θα αναλάβει τη σχετική δράση.[5]

I – Απαντησεισ της επιτροπησ στις συστασεισ του ευρωπαϊκου κοινοβουλιου που περιειχε το ψηφισμα απαλλαγησ για τον γενικο προϋπολογισμο

Ανταποκρινόμενη στη ρητή επιθυμία του Ευρωπαϊκού Κοινοβουλίου, η Επιτροπή ενέκρινε έναν «οδικό χάρτη» σε ένα ολοκληρωμένο εσωτερικό πλαίσιο ελέγχου (COM (2005) 252 της 15.06.2005). Σκοπός είναι να διαπιστωθεί, σε στενή συνεργασία με το Κοινοβούλιο και το Συμβούλιο, πώς το τρέχον εσωτερικό πλαίσιο μπορεί να βελτιωθεί ώστε να μπορεί η Επιτροπή να παράσχει λογική διασφάλιση στο Ελεγκτικό Συνέδριο ως προς την νομιμότητα και κανονικότητα των σχετικών πράξεων.

Tο ολοκληρωμένο εσωτερικό πλαίσιο ελέγχου θα βασίζεται στα θετικά αποτελέσματα της μεταρρύθμισης του εσωτερικού ελεγκτικού πλαισίου της Επιτροπής.

Στη συνέχεια δίνεται μία περίληψη των απαντήσεων της Επιτροπής σε συγκεκριμένα αιτήματα που υπέβαλε το Κοινοβούλιο στα ψηφίσματα απαλλαγής του 2003.

A). Οριζοντια θεματα

Αξιοπιστία των λογαριασμών (σύσταση 3)

Υποβλήθηκε πρόταση να τροποποιηθεί ο χρηματοδοτικός κανονισμός ώστε να υπογράφει ο υπόλογος τους λογαριασμούς της Επιτροπής και συνεπώς να πιστοποιεί ότι είναι αξιόπιστοι. Για τον σκοπό αυτό, στη δήλωση αξιοπιστίας που επισυνάπτεται στις ετήσιες εκθέσεις δραστηριότητας, οι Γενικοί Διευθυντές θα πρέπει να πιστοποιούν ότι οι λογαριασμοί για τους οποίους είναι υπεύθυνοι, είναι ακριβείς και πλήρεις.

Κίνδυνος εκχώρησης αρμοδιοτήτων σε κράτη μέλη (συστάσεις 4 & 10)

Η Επιτροπή θεωρεί ότι η εισαγωγή των επίσημων δηλώσεων αξιοπιστίας και των ετήσιων ex-post δηλώσεων αξιοπιστίας σχετικά με τη νομιμότητα και την κανονικότητα των σχετικών πράξεων από κάθε κράτος μέλος στο υψηλότερο επίπεδο θα βελτιώσει την εικόνα της Επιτροπής για τα συστήματα διαχείρισης και ελέγχου των κρατών μελών. Για τον σκοπό αυτό, η Επιτροπή πρότεινε να θεσπίσει η προεδρία του Συμβουλίου έναν υψηλού επιπέδου διαθεσμικό τριάλογο υπεύθυνο για τις διαπραγματεύσεις και για την επίτευξη συμφωνίας σχετικά με την κοινή κατανόηση του τι θα αποτελούσε ένα κατάλληλο και ικανοποιητικό ολοκληρωμένο κοινοτικό ελεγκτικό πλαίσιο, καθώς και τα απαραίτητα στάδια για την υλοποίησή του. Στις 13 Ιουλίου 2005, το Συμβούλιο κάλεσε την COREPER να εξετάσει, στο πλαίσιο της συνθήκης ΕΚ, τις εργασίες αυτές ώστε να ετοιμαστεί ένα σχέδιο συμπερασμάτων το οποίο θα εξεταστεί στο Συμβούλιο ECOFIN του Νοεμβρίου.[6]

Ενιαίος έλεγχος (συστάσεις 6 & 8)

Με την Ανακοίνωση της 15ης Ιουνίου του 2005 σχετικά με έναν «οδικό χάρτη» για ένα ολοκληρωμένο εσωτερικό ελεγκτικό πλαίσιο, η Επιτροπή σκοπεύει να επιτύχει συμφωνία με το Κοινοβούλιο (ως απαλλακτικής αρχής) και το Συμβούλιο σχετικά με το πώς το σημερινό εσωτερικό ελεγκτικό πλαίσιο μπορεί να βελτιωθεί ώστε να παρέχει η Επιτροπή στο Ελεγκτικό Συνέδριο λογική διασφάλιση ως προς την νομιμότητα και την κανονικότητα των υποκειμένων πράξεων. Αφού εντοπίσει τα κενά και προτείνει σχέδια δράσης, η Επιτροπή θα παρουσιάσει τον Οκτώβριο του 2005 μία αρχική έκθεση η οποία θα προτείνει τη βάση μιας συμφωνίας με τα κράτη μέλη. Στη συνέχεια, η Επιτροπή θα προσαρμόσει, αν είναι απαραίτητο, τις νομοθετικές προτάσεις για το 2007-2013 ώστε να περιλάβει τις διατάξεις οι οποίες, υπό το φως της αξιολόγησης των ελλείψεων, απαιτούνται για να συμπληρωθεί το ολοκληρωμένο ελεγκτικό πλαίσιο.

Βελτίωση των ετήσιων εκθέσεων δραστηριότητας από τους Γενικούς Διευθυντές (συστάσεις 12 & 14)

Οι νέες κατευθυντήριες γραμμές για τις ετήσιες εκθέσεις δραστηριότητας για το 2004 (SEC(2004) 1562), απαντούν στις ανησυχίες του Κοινοβουλίου για τους κινδύνους στις υποκείμενες πράξεις. Αποτελούν μία πιο στέρεη και διαφανή βάση για την αξιοπιστία που θα παρέχεται από τους διατάκτες με εκχώρηση, και παρέχει ένα συνεπέστερο πλαίσιο ώστε να λαμβάνονται υπόψη οι δηλώσεις των υπηρεσιών της Επιτροπής για τη δήλωση αξιοπιστίας του Ελεγκτικού Συνεδρίου. Η Επιτροπή θεωρεί ότι η Ετήσια Συνοπτική Έκθεση περιέχει τη θέση της για τη βασική διαχείριση και τα θέματα ελέγχου και περιλαμβάνει κατάλληλες δράσεις για θέματα που πρέπει να αντιμετωπιστούν στο επίπεδο της Επιτροπής.

Περαιτέρω οριζόντιες συστάσεις (συστάσεις 16, 17 & 18)

Η Επιτροπή δεν μπορεί να παράσχει εκτιμήσεις για τα ποσοστά σφάλματος για κάθε τομέα κάθε χρόνο. Η ελεγκτική της στρατηγική βασίζεται σε μία πολυετή προσέγγιση και οι έλεγχοι είναι συστημικοί.

Έχει ξεκινήσει η επανεξέταση του χρηματοδοτικού κανονισμού, με στόχο τη βελτίωση της αποτελεσματικότητας και της διαφάνειας των διατάξεων, και την απλούστευση των διαδικασιών προμήθειας.

Η Επιτροπή έχει ήδη καθορίσει ορισμένες αρχές σχετικά με τις δραστηριότητες των γραφείων των επιτρόπων, που θεωρούνται επαρκείς ώστε να αμβλύνουν τον κίνδυνο ανεπαρκούς ανταλλαγής πληροφοριών για θέματα εσωτερικού ελέγχου. Ο βασικός κανόνας είναι ότι ο επίτροπος θα ενημερώνεται τακτικά για όλες τις εργασίες εσωτερικού ελέγχου. Η επιτροπή προόδου εσωτερικού ελέγχου (APC) διασφαλίζει την παρακολούθηση της υλοποίησης των εσωτερικών ελέγχων της υπηρεσίας εσωτερικού ελέγχου και του Ευρωπαϊκού Ελεγκτικού Συνεδρίου, καθώς και την αξιολόγηση της ποιότητας του εσωτερικού ελέγχου.

B) Τομεακα θεματα:

Ίδιοι πόροι

Σε ότι αφορά τους ίδιους πόρους σχετικά με το ΑΕΕ, η Επιτροπή συνεχίζει την λεπτομερή επαλήθευση των στοιχείων για το ΑΕΕ και τις πηγές και τις μεθόδους που χρησιμοποιούνται από τα κράτη μέλη για να το υπολογίσουν. Επιπλέον, η Επιτροπή εξετάζει τρόπους προκειμένου να πραγματοποιήσει πιο άμεσους ελέγχους όπως υπέδειξε το Συνέδριο στην ετήσια έκθεσή του του 2003. Έχει προγραμματιστεί ένα πιλοτικό σχέδιο για το 2005 (σύσταση 22).

Γεωργία, υγεία των ζώων και μέτρα για την καταπολέμηση της απάτης

Η Επιτροπή θα υποβάλει έκθεση στο Ευρωπαϊκό Κοινοβούλιο σχετικά με την πρόοδο που πραγματοποιήθηκε ως προς την υποβολή εκθέσεων από τα κράτη μέλη για παρατυπίες, ως τον Σεπτέμβριο του 2005.(σύσταση 23)

Η Επιτροπή δεσμεύτηκε να υποβάλει έκθεση σχετικά με το πώς θα ανακτηθούν έγκαιρα για τη διαδικασία απαλλαγής του 2004 τα 1,12 δισεκατομμύρια ευρώ που δεν ανακτήθηκαν από το 1971 έως το 2004 (σύσταση 24)

Το Κοινοβούλιο εξέφρασε τη γνώμη του για τον νέο κανονισμό χρηματοδότησης της ΚΓΠ, που καθορίζει αναθεωρημένους κανόνες για τις επιστροφές, πριν από την πρόσφατη έγκριση από το Συμβούλιο. Ως προς τον έλεγχο των οργανισμών – πληρωτών, ο νέος κανονισμός του Συμβουλίου απαιτεί ο επί κεφαλής κάθε τέτοιου οργανισμού να υπογράφει δήλωση αξιοπιστίας (συστάσεις 26 & 28)

Η Επιτροπή πιστεύει ότι η Taskforce Recovery θα πραγματοποιήσει σημαντική πρόοδο σε σχέση με το πρόβλημα των καθυστερημένων ανακτήσεων και θα ενημερώσει την αρμόδια επιτροπή (σύσταση 27).

Διαρθρωτικά μέτρα

Η Επιτροπή αναφέρει στις ετήσιες εκθέσεις δραστηριότητάς της τις χώρες και τις περιφέρεις που άργησαν να εφαρμόσουν βελτιώσεις. Σε ότι αφορά τις μη πλήρεις δηλώσεις βάσει του άρθρου 8, πραγματοποιήθηκαν οικονομικές διορθώσεις όπου οι περαιτέρω πληροφορίες που ζήτησε η Επιτροπή από τα κράτη μέλη να υποβάλουν ή οι πρόσθετες εργασίες εσωτερικού ελέγχου που τους ζήτησε να πραγματοποιήσουν λόγω των μη πλήρων δηλώσεων εξακολουθούσαν να περιέχουν κίνδυνο παράτυπης δαπάνης στην τελική αίτηση για πληρωμή (σύσταση 46).

Η Επιτροπή χρησιμοποιεί τις αρμοδιότητές της για να αναστείλει πληρωμές όταν τα συστήματα των κρατών μελών εμφανίζουν συνεχείς αδυναμίες οι οποίες αντιπροσωπεύουν σοβαρό κίνδυνο για τα κοινοτικά ταμεία και το κράτος μέλος δεν διορθώνει τις εν λόγω αδυναμίες (σύσταση 47).

Σε ότι αφορά το Interreg III, η Επιτροπή βελτίωσε την εισαγωγή της περιφερειακής ανάλυσης στα προγράμματα μέσω ex ante αξιολογήσεων και θα συνεχίσει να εργάζεται προς την κατεύθυνση αυτή (σύσταση 48).

Εσωτερικές πολιτικές

Η Επιτροπή οργάνωσε συνάντηση στις 16 και 17 Ιουνίου στο Λουξεμβούργο με την Προεδρία και το Ελεγκτικό Συνέδριο ώστε να συζητήσει την απλούστευση του 7ου προγράμματος-πλαισίου και για τα θέματα που πρέπει να αντιμετωπιστούν σχετικά με τους κανόνες συμμετοχής (σύσταση 51)

Η πρόταση για το 7ο Πρόγραμμα-Πλαίσιο που εγκρίθηκε από την Επιτροπή στις 6.04.05 περιλαμβάνει σαφή απλούστευση σχετικά με τους μηχανισμούς παρέμβασης.

Η κοινοτική δραστηριότητα έρευνας έχει αποτελέσει για πολλά έτη αντικείμενο αξιολόγησης ex post που περιλαμβάνει επιστημονικά αποτελέσματα και συνέπειες. Τα κριτήρια αποτελεσμάτων/κόστους είναι μεταξύ των θεμάτων που εξετάζονται μέσω των αξιολογήσεων, ιδιαίτερα σε ότι αφορά την ύπαρξη ευρωπαϊκής προστιθέμενης αξίας (σύσταση 55).

Η Επιτροπή χρησιμοποιεί πλέον μόνο ηλεκτρονικές μεθόδους για τις προσκλήσεις υποβολής προτάσεων, που απλοποιούν τη διαδικασία και μειώνουν το κόστος για τους υποψήφιους. Ανέφερε ότι θα δημιουργήσει μία διαδικασία ηλεκτρονικής εγγραφής, που θα επιτρέπει στους υποψήφιους να υποβάλουν τα στοιχεία σχετικά με τις διοικητικές λεπτομέρειες μόνο μία φορά, όταν υποβάλουν αίτηση συμμετοχής για πρώτη φορά (σύσταση 56)

Οι προτάσεις της Επιτροπής για το 7ο Πρόγραμμα-Πλαίσιο προβλέπουν ότι η Επιτροπή θα πραγματοποιεί, με τη βοήθεια εξωτερικών εμπειρογνωμόνων, μία ενδιάμεση αξιολόγηση της ποιότητας των ερευνητικών δραστηριοτήτων και της προόδου σε σχέση με τους σκοπούς που έχουν τεθεί (σύσταση 58)

Η Επιτροπή ανέφερε στις προτάσεις για το 7ο Πρόγραμμα-Πλαίσιο ότι σκοπεύει να «εξωτερικοποιήσει» τη διαχείριση ενός σημαντικού ποσοστού των δραστηριοτήτων με μία εξωτερική διάρθρωση. Οι συμπληρωματικοί πόροι που θα διατεθούν με τον τρόπο αυτό για την διαχείριση των σχεδίων θα επιτρέψουν στο προσωπικό της Επιτροπής να επικεντρωθεί καλύτερα στην επιστημονική παρακολούθηση των σχεδίων και την αξιοποίηση των σχετικών διδαγμάτων (σύσταση 60).

Eξωτερικές πολιτικές

Σχετικά με τη σύσταση για ποιοτική αξιολόγηση της εξωτερικής βοήθειας της ΕΕ χωριστά από την Ετήσια Έκθεση, η Επιτροπή υπέβαλε την έκθεση που ζητήθηκε τον Ιούλιο του 2005. Η Επιτροπή θα υποβάλει επίσης ενδιάμεση έκθεση προόδου με πληροφορίες για την εφαρμογή συστημάτων διαχείρισης πληροφοριών και συστημάτων επίβλεψης της εργασίας των Αντιπροσωπειών ως προς την αξιολόγηση των χρηματοδοτικών κινδύνων. Η Επιτροπή θα υποβάλει πριν από τη νέα χρήση απαλλαγής έκθεση για τις υπάρχουσες διαρθρώσεις ελέγχου στις αντιπροσωπείες(συστάσεις 62-63).

Σε ότι αφορά την τήρηση των διαδικασιών προκήρυξης διαγωνισμών και προμήθειας ανά οργανισμό εφαρμογής σχεδίου, τον Ιούνιο του 2003 η Επιτροπή ανέλαβε διορθωτική δράση με την εισαγωγή μιας αναθεωρημένης τυποποιημένης σύμβασης για τις επιδοτήσεις, περιλαμβανομένης και της εισαγωγής ενός πιστοποιητικού εσωτερικού ελέγχου σύμφωνα με το οποίο οι εσωτερικοί ελεγκτές πρέπει να ελέγχουν την τήρηση από τους δικαιούχους των ισχυόντων κανόνων για τις προμήθειες. Η Επιτροπή επανεξετάζει τον μορφότυπο του πιστοποιητικού εσωτερικού ελέγχου και εκπονεί βελτιωμένους όρους αναφοράς για τους εσωτερικούς ελεγκτές. Έτσι, η Επιτροπή δεν θεωρεί ότι είναι απαραίτητο ένα σχέδιο δράσης όπως συνιστά το Κοινοβούλιο (σύσταση 64).

Σχετικά με τη σύγκριση της αποτελεσματικότητας των διαφόρων διεθνών δωρητών, η Επιτροπή συμμετέχει ήδη, σε διάφορα πλαίσια, σε πρωτοβουλίες με στόχο τη σύγκριση της αποτελεσματικότητας των διεθνών δωρητών. Συνεπώς, η Επιτροπή δεν θεωρεί ότι δικαιολογείται, προς το παρόν, οποιαδήποτε συμπληρωματική πρωτοβουλία (σύσταση 65).

Το ψήφισμα απαλλαγής του Ευρωπαϊκού Κοινοβουλίου για το 2003 περιέχει επίσης ορισμένες συστάσεις σε σχέση με την αναπτυξιακή πολιτική (συστάσεις 66-72). Οι απαντήσεις της Επιτροπής στις εν λόγω συστάσεις περιλαμβάνονται στο επισυναπτόμενο έγγραφο εργασίας.

Προενταξιακή βοήθεια

PHARE

Η Επιτροπή σκοπεύει να αναλάβει μέτρα ώστε να διασφαλίσει ότι οι διαδικασίες διαπίστευσης για διάφορους οργανισμούς PHARE και ISPA στη Βουλγαρία, τη Ρουμανία και τις χώρες που θα προσχωρήσουν μελλοντικά, θα ολοκληρωθούν πριν από την ένταξή τους. Στο πλαίσιο της διορθωτικής αυτής δράσης θα διασφαλιστεί ότι οι εν λόγω χώρες στελέχωσαν επαρκώς τα συστήματα διαχείρισης πόρων του Phare ως το τέλος του 2005. Η επανεξέταση της διάθεσης πόρων για την περίοδο 2004-2006 βασίζεται στην αξιολόγηση του συστήματος διαχείρισης που θα πραγματοποιηθεί εντός του 2005, και τη μεταπαρακολούθησή του. (σύσταση 73)

Το σχέδιο μέσου-πλαισίου (IPA) παρουσιάστηκε στο Κοινοβούλιο και το Συμβούλιο. Η συνιστώσα περιφερειακής ανάπτυξης του IPA θα επικεντρωθεί σε αναπτυξιακές προτεραιότητες ανά περιορισμένο αριθμό βασικών τομέων και οργανισμών εφαρμογής, και θα διευκολύνει τη δράση των Διαρθρωτικών Ταμείων. Η Επιτροπή ενέκρινε στις 27/05/2004 το νέο σχέδιο κανονισμού του IPA μαζί με το «πακέτο» RELEX ενώ συνεχίζονται οι διαπραγματεύσεις στο Συμβούλιο και το Κοινοβούλιο. (σύσταση 74)

SAPARD

Η Επιτροπή πιστεύει ότι έχει ήδη δώσει μεγάλη έμφαση σε σχέδια με αυξημένα ποιοτικά, υγειονομικά και περιβαλλοντικά πρότυπα. Η προώθησή τους αποτελεί αναπόσπαστο μέρος της στήριξης που παρέχεται για τα σημαντικότερα μέτρα, που καλύπτουν το 49% του προγράμματος. Όλες οι επενδύσεις θα πρέπει να πληρούν τις προδιαγραφές της Κοινότητας και θα οδηγήσουν αναπόφευκτα σε βελτιώσεις στους εν λόγω τομείς. (σύσταση 77)

Η Επιτροπή προέβλεψε, και εφάρμοσε, ένα σύστημα εσωτερικού ελέγχου για τις δαπάνες και τα συστήματα διαχείρισης και ελέγχου των προγραμμάτων SAPARD. Μεταξύ άλλων περιλαμβάνει ετήσια οικονομική εκκαθάριση των λογαριασμών και ad-hoc διαδικασίες εκκαθάρισης συμμόρφωσης. Όταν εντοπίζονται αδυναμίες που μπορεί να συνεπάγονται κίνδυνο απώλειας για χρήματα της ΕΕ στα συστήματα που εφαρμόζουν οι χώρες SAPARD, παρακολουθούνται μέσω ειδικών διαδικασιών εκκαθάρισης που μπορεί να οδηγήσουν στην εφαρμογή χρηματοδοτικών διορθώσεων. (σύσταση 78).

II – ΑΠΑΛΛΑΓΗ ΤΟΥ ΕΚ ΓΙΑ ΤΟ ΕΤΑ

Η Επιτροπή δέχεται τις περισσότερες από τις συστάσεις που αφορούν το Ευρωπαϊκό Ταμείο Ανάπτυξης (EΤΑ). Επιθυμεί να επιστήσει την προσοχή στα ακόλουθα σημεία:

Αναπτυξιακή πολιτική (συστάσεις από το 79-81)

Η πλειονότητα της αναπτυξιακής βοήθειας της ΕΚ είναι αφιερωμένη στους αναπτυξιακούς στόχους της χιλιετίας (MDG), επειδή η επιτυχία τους προϋποθέτει οικονομική ανάπτυξη, προοδευτική διανομή των ωφελημάτων της ανάπτυξης, και βελτιωμένες δημόσιες υπηρεσίες. Επιπλέον, η Επιτροπή υποβάλει τακτικά, εκθέσεις σχετικά με τα αποτελέσματα των δεσμεύσεων του προηγουμένου έτους για τον τομέα των κοινωνικών υποδομών. Η Επιτροπή δεν συμφωνεί με την επιβολή ενός υποχρεωτικού ορίου για τη βασική υγεία και την εκπαίδευση για τους λόγους που εξηγούνται στο επισυναπτόμενο έγγραφο εργασίας.

Λογιστική, δήλωση αξιοπιστίας κλπ. (συστάσεις 82-86)

Η Επιτροπή απέστειλε εκθέσεις προόδου στο Κοινοβούλιο σχετικά με τον εκσυγχρονισμό της λογιστικής της, περιλαμβανομένων και των λογαριασμών ΕΤΑ. Η τελευταία έκθεση, που καλύπτει την περίοδο ως τις 31 Mαΐου 2005, εγκρίθηκε από την Επιτροπή και υποβλήθηκε στο Κοινοβούλιο στις 4 Ιουλίου 2005.

Η Επιτροπή συνεχίζει να βελτιώνει τα εποπτικά και ελεγκτικά συστήματα, περιλαμβανομένων και όσων καλύπτουν συμβάσεις, πληρωμές και εντολές ανάκτησης. Πρέπει να σημειωθεί ότι τα πρότυπα εσωτερικού ελέγχου εφαρμόζονται από όλες τις υπηρεσίες της Επιτροπής, περιλαμβανομένων και των αντιπροσωπειών.

Η Επιτροπή ενίσχυσε ακόμα περισσότερο την έκθεση δημοσιονομικής διαχείρισης του ΕΤΑ. Ωστόσο, δεδομένου ότι η δραστηριότητα σχετικά με το ΕΤΑ ενσωματώνονται στις άλλες δραστηριότητες της Επιτροπής σχετικά με την αναπτυξιακή βοήθεια και τις πολιτικές σχέσεις με τις αναπτυσσόμενες χώρες, το συνολικό διοικητικό κόστος που επιβαρύνει τον Γενικό Προϋπολογισμό δεν μπορεί να κατανεμηθεί μεταξύ των δραστηριοτήτων ΕΤΑ και των άλλων δραστηριοτήτων.

Εφαρμογή και υπόλοιπα προς εκκαθάριση (συστάσεις 87-88)

Η αύξηση των υπολοίπων προς εκκαθάριση είναι φυσιολογική λαμβάνοντας υπόψη τον φυσικό κύκλο του ΕΤΑ. Ωστόσο, η Επιτροπή ανέλαβε την απαραίτητη δράση ώστε να ελέγξει το μέγεθός τους (επιταχυμένη εφαρμογή, μείωση «ασυνήθιστων» υπολοίπων προς εκκαθάριση, ευέλικτος προγραμματισμός). Το επίπεδο των μη δαπανηθέντων πόρων αυξήθηκε πολύ λιγότερο (400 εκατομμύρια ευρώ) ως το τέλος του 2004, και η Επιτροπή ελπίζει να αναστρέψει αυτή τη τάση ως τα τέλη του 2005. Με την αναδιοργάνωση της έδρας της, η Europe Aid έδωσε μεγαλύτερη έμφαση στο κλείσιμο των σχεδίων μετά την τελική ημερομηνία της χρηματοδοτικής συμφωνίας. Ιδιαίτερη προσοχή δίνεται στα παλαιότερα σχέδια που παρέμειναν ανοικτά μέχρι σήμερα.

Δημοσιονομική στήριξη (συστάσεις 89-91)

Η Επιτροπή θέσπισε μέσα που επιτρέπουν την αξιολόγηση της κατάστασης στις χώρες που δικαιούνται δημοσιονομική βοήθεια έναντι καθενός από τα κριτήρια του άρθρου 61 παράγραφος 2 της συμφωνίας του Cotonou τόσο κατά την περίοδο προετοιμασίας των προγραμμάτων όσο και κατά την εκτέλεσή τους. Η Επιτροπή συνεχίζει να εργάζεται σε στενή συνεργασία με το ΔΝΤ και την Παγκόσμια Τράπεζα σε ότι αφορά την αξιολόγηση των οικονομικών μεταρρυθμίσεων. Εξάλλου, ενίσχυσε το φάσμα των μέσων που της επιτρέπουν την στέρεη ανάλυση της διαχείρισης των δημόσιων οικονομικών από τις δικαιούχες χώρες: εξαμηνιαίες εκθέσεις παρακολούθησης των αντιπροσωπειών και, κυρίως, νέο πλαίσιο ανάλυσης που εκπονήθηκε από κοινού με άλλους πιστωτές (εκ των οποίων η Παγκόσμια Τράπεζα) στο πλαίσιο της συνεργασίας « PEFA » (Public Expenditure and Financial Accountability ») που αναμένεται να λειτουργήσει από το δεύτερο εξάμηνο του 2005.

Αξιολόγηση (σύσταση 95)

Η Επιτροπή θεωρεί ότι τηρούνται οι βασικές απαιτήσεις αξιολόγησης.

Χρηματοδοτικός κανονισμός (σύσταση 96)

Η Επιτροπή δεν σκοπεύει προς το παρόν να προτείνει τροποποιήσεις του Χρηματοδοτικού Κανονισμού του 9ου ΕΤΑ.

III - Απαλλαγή του ΕΚ για τους αποκεντρωμένους Οργανισμούς

Η Επιτροπή δέχεται τις περισσότερες συστάσεις που αφορούν τους αποκεντρωμένους Οργανισμούς. Επιθυμεί να επιστήσει την προσοχή στα ακόλουθα σημεία[7]:

Κανονισμοί και διάρθρωση των αποκεντρωμένων οργανισμών (συστάσεις 97-98 και 100-102)

Η Επιτροπή πρότεινε ένα σχέδιο διοργανικής συμφωνίας (COM (2005) 59 τελικό) που έχει υποβληθεί στο Συμβούλιο και το Ευρωπαϊκό Κοινοβούλιο. Μόλις επιτευχθεί συμφωνία, σχετικά με τις κοινές κατευθυντήριες γραμμές για τους μελλοντικούς αποκεντρωμένους οργανισμούς, η Επιτροπή, μαζί με τα άλλα δύο Θεσμικά όργανα, θα αξιολογήσει ποιες θα είναι οι επιδράσεις για τους υπάρχοντες μη εκτελεστικούς αποκεντρωμένους Οργανισμούς.

Στο πλαίσιο της σύστασης για την ανάλυση της προστιθέμενης αξίας των νέων αποκεντρωμένων Οργανισμών, η Επιτροπή αποφάσισε ότι από το 2005 οποιαδήποτε νομοθετική πρόταση περιλαμβάνεται στο πρόγραμμα εργασίας της Επιτροπής θα υπόκειται σε αξιολόγηση επιπτώσεων, όπου θα λαμβάνονται υπόψη οι ανάγκες, η προστιθέμενη αξία, οι αρχές της επικουρικότητας και της δημοσιονομικής λιτότητας, μεταξύ άλλων.

Οι προτάσεις για αλλαγές στους βασικούς κανονισμούς των αποκεντρωμένων Οργανισμών, είτε μεμονωμένα είτε συνολικά, συνεχίζονται σε μόνιμη βάση ώστε να προσαρμόζονται οι αποκεντρωμένοι Οργανισμοί στη μεταβαλλόμενη πραγματικότητα, ή να αριστοποιείται η σχέση της Επιτροπής μαζί τους. Οι συνεχιζόμενες αυτές διαδικασίες συχνά ανταποκρίνονται σε συγκεκριμένες ανάγκες, και όχι απαραίτητα σε σταθερό χρονοδιάγραμμα.

Οι κατευθυντήριες γραμμές για την πολιτική προσωπικού στους αποκεντρωμένους Οργανισμούς βρίσκονται στο τελευταίο στάδιο της προετοιμασίας και θα δημοσιευθούν πριν από το τέλος του 2005.

Διατομεακή ανάλυση των αξιολογήσεων (σύσταση 99)

Η Επιτροπή επιθυμεί να πραγματοποιήσει τακτικές διατομεακές αναλύσεις των αξιολογήσεων που εκπονήθηκαν για τους αποκεντρωμένους Οργανισμούς, όπως το 2003 στην πιλοτική άσκηση 'μεταξιολόγηση των οργανισμών της Κοινότητας'. Ωστόσο, έχει σημασία η χρονική τους στιγμή και η συχνότητα να εξαρτώνται από τη διαθεσιμότητα επαρκούς αριθμού υποκείμενων εκθέσεων αξιολόγησης. Συνεπώς, η Επιτροπή εκτιμά ότι μία τέτοια συνολική ανάλυση θα είναι διαθέσιμη ως τα τέλη του 2006, το νωρίτερο.

Διαδικασίες ανάθεσης συμβάσεων (σύσταση 103)

Η Επιτροπή καθιέρωσε στενή και αποτελεσματική συνεργασία με τους αποκεντρωμένους Οργανισμούς για θέματα προμηθειών και διαχείριση συμβάσεων. Σε διάφορους αποκεντρωμένους Οργανισμούς πραγματοποιήθηκε σειρά εκπαιδευτικών σεμιναρίων επικεντρωμένων στις ιδιαίτερες ανάγκες τους. Η Επιτροπή διαδραματίζει ενεργό ρόλο στην πλαισίωση των υπεύθυνων υπαλλήλων των αποκεντρωμένων Οργανισμών, ιδιαίτερα για τους νέους Οργανισμούς. Οι Οργανισμοί εντάχθηκαν στο δίκτυο των ανταποκριτών των οριζόντιων δημοσιονομικών μονάδων και συνεπώς δέχονται σε μόνιμη βάση συμβουλές και ad-hoc στήριξη. Σε πολλές περιπτώσεις, η Επιτροπή εξασφάλισε συνεισφορές ή συμμετείχε σε συναντήσεις του Νομικού Δικτύου Αποκεντρωμένων Οργανισμών (IALN).

Ενημερωμένες πληροφορίες για τους αποκεντρωμένους Οργανισμούς (σύσταση 104)

Η Επιτροπή θεωρεί ότι η βασική πηγή του Κοινοβουλίου για τη λήψη ενημερωμένων πληροφοριών για τους αποκεντρωμένους Οργανισμούς πρέπει και στο μέλλον να είναι οι γραπτές ερωτήσεις και οι ακροάσεις των διευθυντών των αποκεντρωμένων Οργανισμών που αποτελούν αναπόσπαστο μέρος της διαδικασίας απαλλαγής.

* * *

[1] Απαλλαγή για την εκτέλεση του Γενικού Προϋπολογισμού του 2003, απαλλαγή του 2003 για το ΕΤΑ, απαλλαγή του 2003 για τους αποκεντρωμένους Οργανισμούς.

[2] Έγγραφο εργασίας για τη μεταπαρακολούθηση από την Επιτροπή όλων των συστάσεων του Ευρωπαϊκού Κοινοβουλίου για την απαλλαγή του 2003.

[3] Τόσο η παρούσα συνοπτική έκθεση όσο και ολόκληρο το έγγραφο εργασίας ακολουθούν τη διάρθρωση των ψηφισμάτων που περιλαμβάνουν τις συστάσεις του Ευρωπαϊκού Κοινοβουλίου.

[4] Βλέπε επίσης το άρθρο 147 του Χρηματοδοτικού Κανονισμού

[5] Για τον Γενικό Προϋπολογισμό: οι συστάσεις 14, 16, 18, 25, 29, 64, 65, 67, 69 & 70· για το ΕΤΑ: συστάσεις 81, 83, 86 & 96· για τους οργανισμούς: συστάσεις 104 & 112.

[6] Βλέπε επίσης την Ανακοίνωση της Επιτροπής του Ευρωπαϊκού Κοινοβουλίου και του Συμβουλίου “Οι αντίστοιχες ευθύνες των κρατών μελών και της Επιτροπής σε ότι αφορά την κοινή διαχείριση των Διαρθρωτικών Ταμείων και του Ταμείου Συνοχής” (COM(2004)580 τελικό).

[7] Οι απαντήσεις της Επιτροπής σε συστάσεις που της απευθύνονται για μεμονωμένους αποκεντρωμένους οργανισμούς βρίσκονται στις 105-113 του εγγράφου εργασίας, αλλά δεν συνοψίζονται στο παρόν έγγραφο